THAI ลดเสี่ยง “โควิด-19” สั่งพนง.หยุด 4 เม.ย.-31 พ.ค. พร้อมจ่ายชดเชยแบบขั้นบันได
THAI ลดเสี่ยง "โควิด-19" สั่งพนง.หยุด 4 เม.ย.-31 พ.ค. พร้อมจ่ายชดเชยแบบขั้นบันได
THAI ลดเสี่ยง "โควิด-19" สั่งพนง.หยุด 4 เม.ย.-31 พ.ค. พร้อมจ่ายชดเชยแบบขั้นบันได
2 เม.ย. 2563

นายจักรกฤศฏิ์ พาราพันธกุล รองประธานกรรมการ บริษัท การบินไทย จำกัด (มหาชน) หรือ THAI ปฏิบัติหน้าที่กรรมการผู้อำนวยการใหญ่ เปิดเผยว่า จากสถานการณ์การแพร่ระบาดของเชื้อไวรัสโควิด-19 ที่ทวีความรุนแรงไปทั่วทุกภูมิภาคในโลก ทำให้บริษัทมีความจำเป็นต้องยกเลิกเที่ยวบินทุกเส้นทางเป็นการชั่วคราว ตั้งแต่วันที่ 1 เม.ย.-31 พ.ค.63 
ประกอบกับรัฐบาลประกาศพระราชกำหนดการบริหารราชการในสถานการณ์ฉุกเฉินฯ เมื่อวันที่ 25 มี.ค.63 บริษัทจำเป็นต้องให้พนักงานหยุดปฏิบัติหน้าที่เป็นการชั่วคราว ตั้งแต่วันที่ 4 เม.ย.-31 พ.ค.63 เพื่อช่วยป้องกันการแพร่ระบาดของไวรัสโควิด-19 ด้วยการรักษาระยะห่างทางสังคม (Social Distancing)
ทั้งนี้ บริษัทตระหนักดีว่ายังมีผู้โดยสารและลูกค้าที่มีความต้องการติดต่อกับการบินไทย จึงอำนวยความสะดวกในระหว่างหยุดทำการบิน ดังนี้
1.การจำหน่ายบัตรโดยสาร สามารถติดต่อได้ที่ สำนักงานหลานหลวง ในวันจันทร์-ศุกร์ เวลา 08.00-17.00 น.หยุดวันเสาร์-อาทิตย์ และวันหยุดนักขัตฤกษ์
2.การสำรองที่นั่ง สามารถติดต่อได้ที่ THAI Contact Center โทร. 0-2356-1111 ตลอด 24 ชั่วโมง
3.ร้าน Puff&amp;Pie ติดต่อได้ที่
3.1 อาคารรักคุณเท่าฟ้า โทรศัพท์ 0-2973-4345  ทุกวัน เวลา 06.00-20.00 น.
3.2 สำนักงานหลานหลวง โทรศัพท์ 0-2288-7079 ในวันจันทร์-ศุกร์ เวลา 06.00-16.00 น.
รวมทั้งสามารถติดต่อร้าน Puff&amp;Pie สาขาต่างๆ อาทิ สาขาโรงพยาบาลรามาธิบดี และโรงพยาบาลจุฬาลงกรณ์ เป็นต้น ได้ที่ Facebook Fanpage: Thai Catering และ Instagram: thaicateringofficial
4.คลังสินค้า สามารถติดต่อได้ที่ THAI Cargo Contact Center โทร. 0-2137-4200 ตลอด 24 ชั่วโมง
ผู้โดยสารสามารถดำเนินการเปลี่ยนแปลงบัตรโดยสารได้ด้วยตนเอง ได้ที่เว็บไซต์ thaiairways.com หรือติดตามข้อมูลข่าวสาร ได้ที่ช่องทาง Social Media อย่างเป็นทางการของบริษัทฯ ได้แก่ เฟซบุ๊ก: facebook.com/ThaiAirways, Line Official: @ThaiAirways, Twitter: @ThaiAirways และ Instagram: thaiairways
ทั้งนี้ การอำนวยความสะดวกในด้านต่างๆ ได้รับความร่วมมือ ร่วมใจจากพนักงานที่มีจิตอาสาจากหน่วยงานต่างๆ ของบริษัทที่สมัครใจมาอำนวยความสะดวกให้ผู้โดยสารในช่วงที่หยุดทำการบิน และหวังว่าผู้โดยสารจะเข้าใจในสถานการณ์ที่เกิดขึ้น ซึ่งส่งผลกระทบต่อทุกสายการบินทั่วโลก บริษัทฯ พร้อมกลับมาให้บริการเต็มรูปแบบตามปกติอีกครั้งในทันทีหลังสถานการณ์คลี่คลาย
โดยรายงานข่าวจาก THAI เปิดเผยว่า บริษัทได้ออกประกาศให้พนักงานหยุดปฏิบัติหน้าที่เป็นการชั่วคราว และเพื่อเป็นการบรรเทาความเดือดร้อนของพนักงานในระหว่างการหยุดปฏิบัติหน้าที่เป็นการชั่วคราว บริษัทฯจึงกำหนดแนวทางช่วยเหลือเพื่อบรรเทาความเดือดร้อน ดังนี้   
1.บริษัทฯจะจ่ายเงินช่วยเหลือเพื่อบรรเทาความเดือดร้อนให้พนักงานที่ต้องหยุดปฏิบัติหน้าที่เป็นการชั่วคราว ในแต่ละเดือนตามอัตรา ดังนี้
1.1 พนักงานระดับรองกรรมการผู้อำนวยการใหญ่ (EVP) บริษัทฯจ่ายเงินช่วยเหลือในอัตราร้อยละ 50 ของเงินเดือนรวมค่าตอบแทน
1.2 พนักงานระดับผู้อำนวยการใหญ่ (VP) หรือกรรมการผู้อำนวยการ (MD)บริษัทฯจ่ายเงินช่วยเหลือในอัตราร้อยละ 60 ของเงินเดือนรวมค่าตอบแทน
1.3 พนักงานที่ได้รับเงินเดือนรวมค่าตอบแทน (ไม่รวมข้อ 1.1 และ ข้อ 1.2)บริษัทฯจ่ายเงินช่วยเหลือฯในลักษณะแบบขั้นบันได โดยคำนวณจากเงินเดือนรวมค่าตอบแทนดังนี้
– เงินเดือนรวมค่าตอบแทนไม่เกิน 20,000 จ่ายเงินช่วยเหลือในอัตราร้อยละ 90
– เงินเดือนรวมค่าตอบแทนตั้งแต่ 20,001 บาท ถึง 40,000 บาท จ่ายเงินช่วยเหลือในอัตราร้อยละ 75
– เงินเดือนรวมค่าตอบแทนตั้งแต่ 40,001 ถึง 60,000 บาท จ่ายเงินค่าช่วยเหลือในอัตราร้อยละ 70
– เงินเดือนรวมค่าตอบแทนตั้งแต่ 60,001 บาท ถึง 100,000 บาท จ่ายเงินช่วยเหลือในอัตราร้อยละ 65
– เงินเดือนรวมค่าตอบแทนตั้งแต่ 100,001 บาท ขึ้นไป จ่ายเงินช่วยเหลือในอัตราร้อยละ 60
หากพนักงานมีความประสงค์ที่จะไม่รับหรือรับเงินช่วยเหลือในอัตราที่น้อยกว่าที่บริษัทฯประกาศไว้ข้างต้น ให้แจ้งความจำนงมาที่ E-mail : [email protected] พร้อมทั้งสำเนาเรียนผู้บังคับบัญชาต้นสังกัดเพื่อรับทราบ
2.การหยุดปฏิบัติหน้าที่เป็นการชั่วคราวในครั้งนี้ บริษัทจะนับอายุงานต่อเนื่องตามปกติ และให้ได้รับสิทธิวันหยุดพักผ่อนประจำปีตามระเบียบบริษัทฯ
3.ในระหว่างที่บริษัทให้พนักงานหยุดปฏิบัติหน้าที่เป็นการชั่วคราว บริษัทจะระงับการจ่ายค่าพาหนะทุกประเภทแก่พนักงานทุกระดับ
4.ในระหว่างที่พนักงานหยุดปฏิบัติหน้าที่เป็นการชั่วคราว พนักงานที่เป็นสมาชิกกองทุนสำรองเลี้ยงชีพ บริษัทฯจะหักเงินสะสมและส่งเงินสมทบตามสัดส่วนจากเงินที่บริษัทช่วยเหลือ ในแต่ละเดือน โดยยังคงใช้อัตราร้อยละเดิม
5.พนักงานมีสิทธิเบิกค่ารักษาพยาบาลและค่าเล่าเรียนบุตรได้ตามระเบียบบริษัทฯ
6.การลาทุกประเภทก่อนวันที่ 4 เม.ย.63 ยังคงสิทธิจนครบกำหนดตามวันที่ลา หลังจากนั้น หากยังอยู่ในช่วงเวลาตามประกาศฉบับนี้ บริษัทฯจะบันทึก Code 8502 ให้ต่อไป ยกเว้นการลาหยุดพักผ่อนประจำปี (Code 2100) ที่ได้ลาล่วงหน้าไว้แล้ว ให้ยกเลิกวันลา และให้พนักงานหยุดปฏิบัติหน้าที่เป็นการชั่วคราว (Code 8502) แทน
ทั้งนี้ ให้ยกเลิกประกาศ ดังต่อไปนี้
– ยกเลิกประกาศฝ่ายทรัพยากรบุคคล ที่ 026/2563 ลงวันที่ 11 มี.ค.63 เรื่อง มาตรการการใช้วันหยุดพักผ่อนประจำปีตามที่มีสิทธิทั้งหมดสำหรับพนักงานที่จะครบเกษียณอายุในวันที่ 30 ก.ย.63 โดยให้มีผลตั้งแต่วันที่ 4 เม.ย.63 เป็นต้นไป
– ยกเลิกประกาศบริษัท ที่ 041/2563 ลงวันที่ 13 มี.ค.63 เรื่อง การลาหยุดโดยไม่รับเงินเดือนด้วยความสมัครใจ (Code 8501) โดยให้มีผลตั้งแต่วันที่ 1 เม.ย.63 เป็นต้นไป
ในกรณีที่พนักงานใช้สิทธิลาหยุดโดยไม่รับเงินเดือนด้วยความสมัครใจ (Code 8501) ในเดือนมี.ค.63 แล้ว บริษัทฯ จะดำเนินการหักเงินเดือนตามจำนวนวันลาที่ท่านได้ลาภายหลัง